32010R1097
L 312/1
SLUŽBENI LIST EUROPSKE UNIJE
UREDBA KOMISIJE (EU) br. 1097/2010
od 26. studenoga 2010.
o provedbi Uredbe (EZ) br. 177/2008 Europskog parlamenta i Vijeća o uspostavi zajedničkog okvira za poslovne registre u statističke svrhe u pogledu razmjene povjerljivih podataka između Komisije (Eurostata) i središnjih banaka
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 177/2008 Europskog parlamenta i Vijeća o uspostavi zajedničkog okvira za poslovne registre u statističke svrhe i stavljanju izvan snage Uredbe Vijeća (EEZ) br. 2186/93 (1), a posebno njezin članak 12.,
budući da:
(1)
Uredbom (EZ) br. 177/2008 uspostavlja se novi zajednički okvir za poslovne registre isključivo u statističke svrhe radi održavanja razvoja poslovnih registara u usklađenom okviru.
(2)
Razmjena povjerljivih podataka isključivo u statističke svrhe između Komisije i nacionalnih središnjih banaka i između Komisije i Europske središnje banke trebala bi pomoći da se osigura kvaliteta informacija o multinacionalnim skupinama poduzeća u Europskoj uniji. Stoga je potrebno utvrditi oblik, sigurnosne mjere i mjere u vezi povjerljivosti te postupak za slanje takvih povjerljivih podataka nacionalnim bankama i Europskoj središnjoj banci kako bi se osiguralo da se poslani podaci koriste isključivo u statističke svrhe.
(3)
U skladu s Uredbom Vijeća (EZ) br. 2533/98 od 23. studenoga 1998. o prikupljanju statističkih informacija od strane Europske središnje banke (2), podaci koje članovi ESSB-a prime od tijela ESS-a, trebali bi se koristiti isključivo u statističke svrhe. Članovi ESSB-a također bi trebali osigurati fizičku i logičku zaštitu statističkih informacija koje dostave tijela ESS-a. ESB bi trebao objaviti godišnja izvješća o povjerljivosti u vezi s mjerama koje su donesene radi zaštite povjerljivosti statističkih informacija.
(4)
Kako bi se osigurala dosljednost, za skupove podataka poslane u skladu s ovom Uredbom trebale bi se koristiti iste konvencije o imenovanju, iste strukture i ista definicija polja, kako je navedeno u Uredbi Komisije (EZ) br. 192/2009 od 11. ožujka 2009. o provedbi Uredbe (EZ) br. 177/2008 Europskog parlamenta i Vijeća o uspostavi zajedničkog okvira za poslovne registre u statističke svrhe s obzirom na razmjenu povjerljivih podataka između Komisije (Eurostata) i država članica (3).
(5)
Mjere predviđene ovom Uredbom u skladu su s mišljenjem Odbora za europski statistički sustav,
DONIJELA JE OVU UREDBU:
Članak 1.
Oblik
1. Oblik određen u dijelu A Priloga koristi se za podatke poslane na temelju članka 12. stavka 2. Uredbe (EZ) br. 177/2008.
2. Podaci i metapodaci šalju se u skladu sa standardima Europskog statističkog sustava i strukturom određenom u najnovijoj verziji priručnika s preporukama za poslovne registre Eurostata koji je Komisija (Eurostat) stavila na raspolaganje.
Članak 2.
Mjere povjerljivosti
Obilježja navedena u dijelu B Priloga, uključujući oznake povjerljivosti, Komisija (Eurostat) može slati nacionalnim središnjim bankama i Europskoj središnjoj banci samo u statističke svrhe, pod uvjetom da je slanje izričito odobreno od strane odgovarajućeg državnog tijela i da se, u slučaju slanja podataka nacionalnoj središnjoj banci, najmanje jedna jedinica multinacionalne skupine poduzeća nalazi na državnom području države članice navedene nacionalne središnje banke.
Članak 3.
Sigurnosne mjere
1. Svaki prijenos povjerljivih podataka u skladu s ovom Uredbom članovima ESSB-a, odvija se samo nakon što su članovi ESSB-a, unutar svojih područja nadležnosti, poduzeli potrebne mjere u skladu s člancima 8.a i 8.b Uredbe (EZ) br. 2533/98 da se osigura:
-
zaštita ovih podataka, posebno pohrana podataka koji imaju oznaku povjerljivosti na sigurnom području s ograničenim i kontroliranim pristupom,
-
korištenje podataka isključivo u statističke svrhe,
-
da su informacije o mjerama uključene u godišnje izvješće o povjerljivosti iz članka 8.b Uredbe (EZ) br. 2533/98 ili da su nacionalne središnje banke ili Europska središnja banka obavijestile o tim mjerama Komisiju (Eurostat) i odgovarajuća državna tijela putem drugih sredstava.
2. Podaci se šalju u kodiranom obliku.
Članak 4.
Postupak slanja
1. Podaci i metapodaci poslani u skladu s ovom Uredbom razmjenjuju se u elektroničkom obliku.
2. Podaci i metapodaci šalju se putem sigurnog medija koji Komisija (Eurostat) koristi za slanje povjerljivih podataka ili putem zaštićenog daljinskog pristupa.
Članak 5.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 26. studenoga 2010.